b'\n_START_ARTICLE_\nNovela (knji\xc5\xbeevnost)\n_START_PARAGRAPH_\nNov\xc3\xa9la je pripovednoprozna vrsta, poimenovana po italijanskem izrazu za novo. Spada med srednje dolge pripovedi, kraj\xc5\xa1e od romana in dalj\xc5\xa1e od \xc4\x8drtice, slike, obraza ipd._NEWLINE_V novelah je pozornost usmerjena na ozek izsek ali odlo\xc4\x8dilni dogodek v \xc5\xbeivljenju osrednje knji\xc5\xbeevne osebe (lahko tudi dveh, redkeje treh). Pripovedovanje je dramati\xc4\x8dno napeto in dopu\xc5\xa1\xc4\x8da preobrat. Konci so nepredvidljivi. Poleg novel, ki spadajo v kratko pripovedno prozo, so pogosto tudi dalj\xc5\xa1e, ki se pribli\xc5\xbeujejo srednje dolgim pripovedim._NEWLINE_Ve\xc4\x8d novel je lahko zdru\xc5\xbeenih v cikel, venec, in sicer takrat, ko imajo kako skupno lastnost, povezavo, npr. isto knji\xc5\xbeevno osebo, enak dogajalni prostor, podoben na\xc4\x8din preobrata in podobno._NEWLINE_Glede na zapletenost in dol\xc5\xbeino dela je novela nekje med kratko zgodbo in romanom. Vrh novele nastopi z enim, klju\xc4\x8dnim dogodkom, ki pogosto pomeni presentljiv preobrat v zgodbi. V tem dogodku nastopa tudi predmet ali oseba, ki ima pomembno vlogo \xe2\x80\x93 sokolja teorija. Za\xc4\x8detek te zvrsti pripisujejo Giovanniu Boccacciu (1313\xe2\x80\x931375), avtorju Dekamerona, zbirke novel \xe2\x80\x93 sto zgodb, ki si jih v desetih dneh pove deseterica mladih (sedem mladenk in trije mladeni\xc4\x8di), ki so zbe\xc5\xbeali pred kugo na pode\xc5\xbeelski gradi\xc4\x8d blizu Firenc._NEWLINE_Za nagrade Hugo in Nebula za znanstveno fantastiko se novela definira kot zgodba s 30.000 do 40.000 besedami._NEWLINE_Na Slovenskem so jo v 19. stoletju posku\xc5\xa1ali prevajati z izrazom povest, ki je najprej prav tako kot italijanska novela pomenila novico, potem pa nekak\xc5\xa1no nravno pre\xc4\x8di\xc5\xa1\xc4\x8deno obliko romana in novele, tj. t\xc3\xa1ko brez ljubezenskih scen (http://www.ijs.si/lit/povest_enc.html-l2).'